NEUVOSTON ASETUS (EY) N:o 154/2002,
annettu 21 päivänä tammikuuta 2002,
siemenalan yhteisestä markkinajärjestelystä annetun asetuksen (ETY) N:o 2358/71 muuttamisesta ja siemenalalla myönnettävän tuen määrän vahvistamisesta markkinointivuosiksi 2002/2003 ja 2003/2004
EUROOPAN UNIONIN NEUVOSTO, joka
ottaa huomioon Euroopan yhteisön perustamissopimuksen ja erityisesti sen 37 artiklan,
ottaa huomioon komission ehdotuksen (1),
ottaa huomioon Euroopan parlamentin lausunnon (2),
ottaa huomioon talous- ja sosiaalikomitean lausunnon (3),
sekä katsoo seuraavaa:
(1)
Asetuksen (ETY) N:o 2358/71 (4) 3 artiklan 2 kohdassa säädetään, että tuen suuruus on vahvistettava ottaen huomioon muun muassa tarve taata tasapaino yhteisössä tarpeellisen tuotantomäärän ja tämän tuotannon myyntimahdollisuuksien välillä. Markkinointivuodesta 1994/1995 alkaen siementen tuotanto ja vienti ovat jatkuvasti kasvaneet. Yhteisön siemenvarastot ovat lisäksi kasvaneet niin suuriksi, että siemenmarkkinoiden tasapaino on vaarassa häiriintyä.
(2)
Tämän vuoksi on aiheellista ottaa käyttöön siementuotannon vakautusmekanismi, joka koskee muita kuin riisinsiemeniä, joiden osalta tämä mekanismi jo on voimassa. Vakautusmekanismilla olisi vahvistettava muille kuin riisinsiemenille enimmäismäärä, jolle voidaan myöntää tukea ja joka määritellään äskettäisen viitejakson aikana korjattujen satojen edustavien keskimäärien sekä siementuotannolle tyypilliset sykliset heilahtelut huomioon ottavan marginaalin perusteella. Lisäksi olisi luotava olosuhteet, jotka mahdollistavat pienten elinkelpoisten tuotantoketjujen kehittämisen tai säilyttämisen siten, että varmistetaan vähimmäismäärä niille jäsenvaltioille, joiden tuotanto on vähäistä tai joilla ei ole lainkaan siementuotantoa.
(3)
Asetuksen (ETY) N:o 2358/71 liitteessä mainitaan Lolium perenne L. -lajin hyvin talvenkestävät, myöhäiset tai keskimyöhäiset lajikkeet, uudet lajikkeet ja muut lajikkeet sekä heikosti talvenkestävät, keskimyöhäiset, keskiaikaiset tai aikaiset lajikkeet. Koska tämä erottelu ei ole enää perusteltua näiden lajikkeiden ulkomarkkinoiden hintojen perusteella, on aiheellista lakkauttaa Lolium perenne L. -lajin siementen jaottelu kolmeen lajikeryhmään ja vahvistaa yhtenäinen tukitaso.
(4)
Asetuksen (ETY) N:o 2358/71 liitteessä tarkoitettujen, markkinointivuosina 2002/2003 ja 2003/2004 kaupan pidettävien siementen yhteisön markkinatilanteen ja sen odotettavissa olevan kehityksen vuoksi ei ole mahdollista taata tuottajille kohtuullisia tuloja. Näille siemenille olisi myönnettävä tuotantotukea.
(5)
Asetuksen (ETY) N:o 2358/71 3 artiklan 2 kohdassa säädetään, että tuen määrä on vahvistettava ottaen huomioon toisaalta tarve taata tasapaino yhteisössä tarpeellisen tuotantomäärän ja tämän tuotannon myyntimahdollisuuksien välillä ja toisaalta näiden tuotteiden hinnat ulkomarkkinoilla.
(6)
Näiden perusteiden soveltamisesta seuraa, että markkinointivuosina 2002/2003 ja 2003/2004 sovellettavien tukien määrät vahvistetaan liitteessä osoitetuille tasoille.
(7)
Tämän säädöksen täytäntöönpanemiseksi tarvittavista toimenpiteistä olisi päätettävä menettelystä komissiolle siirrettyä täytäntöönpanovaltaa käytettäessä 28 päivänä kesäkuuta 1999 tehdyn neuvoston päätöksen 1999/468/EY (5) mukaisesti,
ON ANTANUT TÄMÄN ASETUKSEN:
1 artikla
Muutetaan asetus (ETY) N:o 2358/71 seuraavasti:
1)
Korvataan 3 artiklan 4 a kohta seuraavasti:
”4a. Tukikelpoinen siementen enimmäismäärä yhteisössä vahvistetaan 5 kohdassa tarkoitettua menettelyä noudattaen. Määrä jaotellaan tuottajajäsenvaltioittain.
Muiden kuin riisinsiementen tukikelpoinen enimmäismäärä vastaa kunkin jäsenvaltion osalta markkinointivuosina 1996/1997-2000/2001 korjattujen satojen, joista pienin ja suurin on jätetty huomioimatta, painotetun keskiarvon perusteella vahvistettujen määrien summaa viidellä prosentilla korotettuna.
Jos toisen alakohdan mukaisesti vahvistettu määrä ei jonkin jäsenvaltion osalta ylitä 800 tonnia, tälle jäsenvaltiolle myönnetään 300 tonnin lisämäärä.
Jos muiden siementen kuin riisinsiementen osalta kokonaismäärä, jonka osalta jäsenvaltioissa on tehty tukihakemuksia, ylittää yhteisölle vahvistetun enimmäismäärän, tukea vähennetään seuraavana markkinointivuonna kunkin asianomaisen jäsenvaltion osalta suhteessa jäsenvaltiolle vahvistetun kansallisen määrän ylitykseen ja ottaen huomioon jäsenvaltioiden käyttämättä jättämät määrät. Komissio vahvistaa tällöin kuhunkin tuottajajäsenvaltioon sovellettavat vähennysprosentit.”
2)
Kumotaan 10 artikla;
3)
Korvataan 11 artikla seuraavasti:
”11 artikla
1. Komissiota avusta siementen hallintokomitea, jäljempänä ’komitea’.
2. Jos tähän artiklaan viitataan, sovelletaan päätöksen 1999/468/EY 4 ja 7 artiklassa säädettyä menettelyä.
Päätöksen 1999/468/EY 4 artiklan 3 kohdassa tarkoitettu määräaika vahvistetaan yhdeksi kuukaudeksi.
3. Komiteaa vahvistaa työjärjestyksensä.”
2 artikla
Asetuksen (ETY) N:o 2358/71 3 artiklassa tarkoitetut, siemenalalla markkinointivuosiksi 2002/2003 ja 2003/2004 myönnettävät tuet vahvistetaan tämän asetuksen liitteessä.
3 artikla
Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä.
Sitä sovelletaan 1 päivästä heinäkuuta 2002.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 21 päivänä tammikuuta 2002.